Torsten Gejl (ALT), 2021-12-02:
Tak, formand.
Jeg synes, at vi her i salen i dag har hørt rigtig mange gode grunde til, at tandlægebesøg i Danmark burde være gratis.
Så det er klart, at vi i Alternativet støtter borgerforslaget her.
Det, som selvfølgelig er vigtigt, er, at vi også taler finansiering, når man bare står og støtter sådan et borgerforslag her.
Vi vil ikke have noget imod at sætte skatten lidt op.
Det er ærgerligt, at sådan nogle forslag her gang på gang forbigås, når det handler om de dynamiske effekter, for
hvis man laver en investering, så tandlægebesøget bliver gratis, så vil man hurtigt se en effekt i resten af sundhedssystemet.
Og det vil der, fordi den bedre tandsundhed vil føre til, at vi ikke i samme grad får de sygdomme.
Der vil komme et fald; det vil sige, at der vil blive flere penge på de sundhedsbudgetter, som giver penge til den type af operationer og behandling af meget alvorlige sygdomme, så vi skal kunne finde de penge.
Vi skal kunne finde de penge, og så vil vi kunne sige, at de penge, der er blevet sparet, og som er tilovers, skyldes, at vi har indført gratis tandlægebesøg.
Siden jeg kom i Folketinget for 6 år siden, har vi talt om det, der hedder sociale investeringer, og det handler altså om det her med at lave investeringer, der forbedrer sundheden, trivslen og livskvaliteten og så forfølge de besparelser, som det skaber på de forskellige budgetter, og så løfte det tilbage og bruge det til det, det var tænkt til.
Jeg sagde det faktisk til regeringen, da vi drøftede det her sidst.
Jeg spurgte her fra talerstolen, om man i regeringen slet ikke havde gjort sig nogen overvejelser om de såkaldte dynamiske effekter, de kæmpestore besparelser, der vil komme i sundhedsvæsenet.
Jeg havde troet, at vi her ville have fået lidt mere at vide om det, og at der var blevet regnet en lille smule på det, for jeg tror, at så betragtelige besparelser faktisk har en stor betydning i forhold til at finansiere det her forslag.
Jeg forstår godt, hvis de, der har skrevet under på det her forslag og har arbejdet med så længe, tænker, at det da er skuffende, at der ikke er mere medgang i dag; men der vil jeg sige, at sådan er det altså nogle gange med store sager, der kommer igennem.
Der skal presses på og presses på og presses på, og man må aldrig give op.
Jeg forstår godt, at regeringen lige nu ikke tør stå og give store indrømmelse, for så vil der komme 1 milliard journalister og høre, hvordan det skal foregå, når regningen er på 12 mia. kr. om året eller noget i den retning.
Så det forstår jeg da godt.
Men jeg tror ikke, at man skal misforstå, at det her er i skred.
Det er ligesom med, at vi f.eks. er ved at få afskaffet gensidig forsørgerpligt på grund af et borgerforslag – så sker det lige pludselig.
Noget, man ikke har talt om længe, kommer på dagsordenen, og hvis vi bliver ved og ved, vil det også blive løst.
Jeg tror, at det kan løses i løbet af 5-10 år, hvis det vel at mærke ikke fører til så stor skuffelse ude i befolkningen, at man slår op i banen, men derimod, at man fatter mod og sætter endnu kraftigere ind, for det gør indtryk på politikere, når så mange mennesker har et ønske, som i virkeligheden er så ærligt og fint.
I Alternativet vil vi selvfølgelig arbejde videre og opfordrer til at forstærke presset.
Som sagt tror jeg – det er mit bud – at det kan løses på 5-10 år.
Jeg ved godt, at det er lang tid, men det er også en vigtig og meget, meget stor og omkostningsfuld forandring, vi skal skabe.
Tak, formand.